Kim Nøhr Skibsted (S), 1997-11-28:
Jeg tager ordet som privatist, fordi jeg kun kunne høre hr. Søren Hansen og hr. Peter Duetoft nævne et meget vigtigt område i den kulturpolitiske debat, nemlig de unge.
Jeg vil gerne have lov til at supplere noget af det, Socialdemokratiets ordfører, hr. Søren Hansen, sagde i sin ordførertale.
Den ellers udmærkede redegørelse tager afsæt i mange af de udfordringer, vort samfund står over for, og ingen er vel i tvivl om, at den danske kultur hænger sammen med vort danske sprog, og at dansk sprog og kultur er under et heftigt bombardement i en verden, der er blevet mindre takket være teknologien.
USA er fortsat storleverandør af skytset i form af film, tv-fiction, musik og cd-rom, men vi skal ikke forsøge at stoppe det skyts, for det kan vi ikke.
Vi kan derimod stå imod ved at fremme det danskproducerede stof.
Det særlige danske, vort sprog, vor egenart, vor samfundsopfattelse baserer sig på vores lands stolte historie, der vidner om, at vi har udsyn og altid har haft blik for, hvad der skete i resten af verden.
Det er det typisk danske og ikke, som visse politikere her i denne prægtige forsamling advokerer for, en forhutlet, nostalgisk andedamsnarcissisme, hvor alle ligner hinanden, tænker det samme og altid ved, hvad der sker i morgen. Tv betyder uendelig meget i vores hverdag - så meget, at størsteparten af den danske befolkning mener, at den mest troværdige person i Danmark er en studievært på TV2, og det bør give os som politikere sved på panden.
En undersøgelse af mangfoldighedens mønster i de 15-18-åriges medieforbrug viser, at der er nok at tage fat på hvad angår tv for os kulturpolitikere.
Medierne er uden sammenligning den største fritidsbeskæftigelse for unge mennesker.
De bruger henved 7-8 timer om dagen på medierne.
Drengene i den aldersgruppe, jeg nævnte, ser tv og video i over 4 timer daglig, og de unge foretrækker frem for alt fiktionsgenren og helst det udenlandske stof.
Det er spillefilm og tv-serier, der er det store hit, og computerens indtog har også gjort udenlandske cd-romspil til et af hittene.
Tiderne er skiftet, og det bør vi forholde os til rent kulturpolitisk.
En del af et lands kulturpolitik handler nemlig om værdier, ikke bare de økonomiske, men for en gangs skyld de åndelige værdier, og vores problem er, at den unge gruppe ikke føler nogen loyalitet over for det danske.
Det skal der gøres noget ved nu, og en initiativgruppe har taget initiativ til, at der etableres en fond til fremme af audiovisuel produktion i Danmark.
Jeg siger ikke, at vi skal afsætte penge til det i dag -
bestemt ikke -
men jeg ser gerne, at vi giver hinanden håndslag på, at vi vil arbejde for, at der gøres en indsats på dette område.
Det er væsentligt, og så kan man tage fat på de økonomiske forhandlinger i den nye folketingssamling.
Det er også væsentligt, at vi støtter de mange danske talenter, der ikke kopierer amerikanske produkter, men godt kan selv.
Lad os give hinanden håndslag på, at vi vil gøre det.
Jeg tror, at partierne her i Folketingssalen kan være enige om det - måske med undtagelse af de par partier, hvis verden slutter ved det yderste af næsetippen.
Lad os gøre det til gavn for de danske medieproducenter, for de unge medieforbrugere og i sidste ende absolut for det danske samfund.